
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	23 iunie 2008

	Nr.
	27/93


R A P O R T

asupra propunerii legislative pentru modificarea şi completarea Legii nr.540/2002 privind casele de ajutor reciproc ale pensionarilor
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 125 din 12 martie 2008, cu dezbaterea pe fond în procedură obişnuită a propunerii legislative pentru modificarea şi completarea Legii nr.540/2002 privind casele de ajutor reciproc ale pensionarilor.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1432/17.10.2007).
· avizul favorabil al Comisiei juridice, de disciplină şi imunităţi (nr.31/126/15.04.2008).
· avizul negativ al Comisiei pentru administraţie publică, amenajarea teritoriului şi echilibru ecologic (nr.26/2262/13.05.2008).
· punctul de vedere negativ al Guvernului (nr.3061/15.11.2007).

Propunerea legislativă are ca obiect de reglementare modificarea şi completarea Legii nr.540/2002 privind casele de ajutor reciproc ale pensionarilor, intervenţiile legislative vizând un plus de beneficii membrilor acestor entităţi, pentru îmbunătăţirea nivelului de trai.

Comisia propune Plenului Camerei Deputaţilor respingerea iniţiativei legislative din următoarele considerente:
· sintagma „în pragul pensionării”, introdusă la art.4, nu este definită, putând duce la confuzii de interpretare. Dreptul unei persoane de a cotiza la două fonduri de ajutor reciproc, respectiv de a beneficia, simultan, de împrumuturi de la acestea, poate conduce la situaţii de incapacitate de restituire a împrumuturilor şi, prin urmare, la creşterea riscului de excluziune socială a persoanelor respective;

· utilizarea sintagmei „protecţie socială reală” din cuprinsul art.7 nu este adecvată pentru rigurozitatea unui act normativ;

· referitor la completarea activităţilor care pot fi derulate de casele de ajutor reciproc ale pensionarilor, precizăm că textul de la art.8 lit.c1) este nejustificat, deoarece pentru aceleaşi servicii medicale prestate „în cadrul cabinetelor medicale şi stomatologice individuale care funcţionează potrivit legilor în vigoare”, furnizorii de servicii medicale care se află în relaţii contractuale cu casele de asigurări de sănătate pot încasa, pe lângă „sumele care să acopere cheltuielile materiale şi salariile personalului specializat” şi contravaloarea serviciilor medicale, în temeiul contractelor de furnizare de servicii medicale. De asemenea, subliniem faptul că din formularea acestui text rezultă că furnizarea serviciilor medicale se face de către casele de ajutor reciproc ale pensionarilor, or asistenţa medicală se realizează numai prin unităţi sanitare constituite şi organizate potrivit legii.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
La lucrările comisiei, care a avut loc în data de 18 iunie 2008, au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 5 martie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

Consilier Elena MESAROŞ

